Orla Hav (S), 2009-02-03:
Regeringens turismeredegørelse var nedslående læsning, og vi forstår til fulde behovet for at få debatten her i dag.
Hvor andre lande har oplevet vækst, må Danmark konstatere stagnation og fald.
Hvorfor svigter turisterne Danmark?
Skyldes det, at Danmark opleves lukket?
Er det, fordi vi har forsømt at skabe plads til investeringer, der kunne give plads til fornyelse og udvikling?
Desværre kan der svares ja på de fleste af disse spørgsmål, hvilket giver en stor del af forklaringen på, hvorfor vi står svagere på turismemarkederne, end vi gjorde for år tilbage.
Hvis vi i Danmark lægger op til at forny strategien for turismen, er det rigtigt at betone, at turister søger oplevelser, og vi skal sætte fokus på at skabe sådanne oplevelser.
Oplevelserne kan bestå i natur, kultur, samvær, nærvær, rum til fordybelse, rum til fysisk udfoldelse, i det, der kan foregå på det nære niveau og over større afstande, og det kan være på det kulinariske område.
Dette er blot for at nævne nogle af de danske muligheder, der skal opdyrkes, samtænkes, udvikles, markedsføres og sælges.
Strategien efterlader imidlertid også en række spørgsmål.
Jeg skal bare nævne et enkelt: Hvordan er den nye teknologi tænkt ind som en del af løsningen?
Hvis nogle har prøvet at bruge redskaberne online, vil de konstatere, at det tager tid og kræver et endog detaljeret kendskab til den danske geografi og organisering, hvis man skal finde nogle gode løsninger.
Hvor er de nye visioner for at skabe tilgængelighed via de nye medier: internettet, iPods, MP3-afspillere og en lang række andre servicer, der gør det muligt for potentielle turister at afsøge de gode oplevelser hjemmefra i forbindelse med planlægningen af årets ferie?
Ser vi på den struktur, som arbejdet skal foregå i, må man spørge, om de har de rette incitamenter.
Det er rigtigt at fastslå nødvendigheden af de større enheder, men disse enheders værktøjer og kompetencer er svage.
Vækstfora er gode samarbejdsorganer, specielt i fredstid, men er sårbare over for modsatrettede interesser.
Det giver en risiko for, at meget energi og mange penge bliver brugt på fredsskabende aktioner frem for de rigtige initiativer.
Vil der være vilje til at ændre på grundlæggende systemfejl af denne art?
Strategi er godt, men det naturlige spørgsmål er: Hvilke midler vil der være vilje til at sætte bag realiseringen?
Turismens betydning for udkastsegnene i Danmark er meget stor og en integreret del af udviklingsmulighederne her, hvilket ofte er i kontrast til de i forvejen stærke centre.
Vil der være midler til en positiv særbehandling af periferiområderne?
Fornyelse af turistmål, der har succes, er helt afgørende.
Ingen ønsker at besøge nedslidte faciliteter eller områder.
Hvor er der midler til at sikre denne udvikling?
I gamle dage trak samfundet på uafhentede feriepenge, der med stor effekt kunne bruges som investering i enheder, der måske ikke i sig selv var meget lønsomme, men som med sin magneteffekt understøttede et helt områdes handelsliv.
Vil der være vilje til at finde risikovillig kapital af en sådan tålmodig type?
Det er ikke troværdigt at forestille sig, at traditionelle investorer løser denne opgave.
Socialdemokraterne medvirker gerne til at finde løsninger på de mange udfordringer, som dansk turisme står over for, fordi turismen kan være en væsentlig løftestang for udviklingen i hele Danmark, og vi skal sammen med Det Radikale Venstre og Socialistisk Folkeparti i forbindelse med forespørgslen om turismeredegørelsen fremsætte følgende: Forslag til vedtagelse »Dansk turisme oplever tilbagegang i et marked, der ellers over en årrække har været stigende.
Danmark har svært ved at fastholde sin position som attraktivt turistmål.
Stagnation og tilbagegang i turisterhvervet rammer både i storbyer og udkantsområder, hvor turisterhverv ofte er en væsentlig faktor for udvikling og jobskabelse.